২০০২ সালের ভোটার তালিকায় নাম নেই খোদ বারুইপুর পুরসভার তৃণমূল কাউন্সিলরের

বারুইপুর: মঙ্গলবার থেকে শুরু হচ্ছে এসআইআর প্রক্রিয়া। এর মধ্যেই নতুন বিতর্ক বারুইপুর পুরসভায়। ২০০২ ভোটার তালিকায় নাম নেই খোদ বারুইপুর পুরসভার তৃণমূল কাউন্সিলরের। তাঁর নাম তাপস ভদ্র। তিনি ১৩ নম্বর ওয়ার্ডের কাউন্সিলর। তিনি বারুইপুর পুরসভার ২ নম্বর ওয়ার্ডের বাসিন্দা। এলাকা বাসিন্দাদের ভোটার তালিকা যাচাই করতে গিয়ে তিনি দেখেন ২০০২ ভোটার তালিকায় তাঁর নিজের নামই নেই। যা দেখে রীতিমত হতবাক তিনি।

তাপস ভদ্রের অভিযোগ, ‘আমি দীর্ঘ দিনের কাউন্সিলর। কিন্তু আমারই নাম নেই। নতুন করে আবার ভোটার তালিকায় নাম তুলতে হবে। আমি এই ব্যাপারে বারুইপুর বিডিও-র কাছে অভিযোগ করেছি’। কাউন্সিলর তাপস ভদ্রের আরও অভিযোগ, ‘২০০২ সালের ২ ও ১৩ নম্বর ওয়ার্ডের প্রায় ১০০ জনের নাম ভোটার তালিকায় নেই। কেন এমন হবে? কেন্দ্রীয় চক্রান্তের শিকার আমি। কাউন্সিলরের নাম নেই, বাসিন্দাদের কাছে কী করে জবাব দেবো ভাবছি’।

আরও পড়ুন: ফর্মে ফিরেই ফের বেলাগাম দিলীপ ঘোষ, ভাষণে কু-কথার ছড়াছড়ি

রাজ্যজুড়ে শুরু হয়েছে বিশেষ নিবিড় সংশোধন বা এসআইআর প্রক্রিয়া। ২০০২ –র পর আর এই প্রক্রিয়া না হওয়ায় কার্যত বিশেষ গুরুত্ব দিচ্ছে নির্বাচন কমিশন। যা ঘিরে রীতিমত রাজনৈতিক বিতর্ক তুঙ্গে। এরইমধ্যে কমিশনের দেওয়া লিস্টে জনপ্রতিনিধির নাম না থাকায় ব্যাপক চাঞ্চলেয ছড়িয়ে পরে।